Dispositor, ordinatorque, etc. (Gall. christ. t. II, pr. col. 495.) [Dispositor, ordinatorque mirificus rerum Deus, qui ut scriptum est, quos vult humiliat, et quos vult exaltat. Certum quia multos quos modo exaltat, in seculo venturo humiliabit, qui de ipsis bonis superbientes, sub potenti manu illius humiliari dedignantur ; quapropter justum est ut homo subdictus sit Deo, et de iis que ab ipso percipit, eidem placere studeat. Quod ego Bernardus, gratia Dei comes Petragorencis hec omnia considerans, monasterio S. Salvatoris, quod vocatur Sarlatum quod modo minime regulariter degit, sub jure meo retinere timui ; et in ordino monastico restituere dignum duxi. Quocirca notum sit omnibus tam presentibus quam futuris, quod ego, consentiente uxore mea Garsinda, predictum locum cum omni abbatia et ad eum pertinentia in potestate S. Salvatoris de mea dominatione transposui, pro anima videlicet patris mei, et matris mee, et predecessoribus propinquis, et pro me et uxore mea et filiis et filiabus nostris, pro fratribus quoque nostris et amicis fidelibus, et specialiter pro illis qui predictum locum et habitatores deffenderint. Igitur, ut dictum est, trado prefatum locum Deo et domno Oddoni Cluniacensi abbati, atque Adacio, coabbati ejus, et monachis quos ibi vel adduxerint vel congregaverint, ut videlicet ipsi et successores eorum tam cenobium quam omnem abbatiam sine ulla contradictione teneant, ut post illorum discessum, qualem voluerint, secundam regulam S. Benedicti abbatem eligant, et sibi constituant : sint autem et ipsi monachi in subjectione regis, ad locum salvum faciendum, et non ad aliquid persolvendum nisi solas orationes. Ceterum contestor adtque adjuro omnes propinquos atque successores nostros, cunctosque illius cenobi vicinos, tam presentes quam futuros, per tremendum Sancte Trinitatis nomen, et meritum beatorum sanctorum, quorum reliquie inibi continentur, ut nullus vel monachus, seu quilibet homo res eorum inquietare, aut in potestate alicujus redire presumat. Quod si quis hereditatem dispossidere tentaverit, maledicatur per universum orbem, et audiat. Deus meus, pone illum ut rotum, et sicut stipulam ante faciem venti, et confundatur in seculum seculi, et pereat. Non sit coheres Dei nostri, nisi resipuerit, sed sit particeps pharaoni, qui ait : « Deum nescio, et Israel non dimittam ». Ego Bernardus hoc datum a me factum, nutu Dei disponente, ratum perfectumque in perpetuum esse volo, cum stipulatione subnixa. S. Bernardi comitis, qui hoc donum fecit, et scribere rogavit, et manu propria firmavit. S. Guillelmi. S. Arnaldi. S. Gauberti. S. Amalgerii. S. Fulcherii. S. Odolrici. Data in mense junio, regnante Deo, et domino Ludovico imperante.]